Neobična drama odigrala se u srijedu 14. studenoga tijekom predstave Histriona 'Petak (za)metak', javlja Radio Antena.

Naime, tu su izvedbu došli pogledati učenici i profesori Druge ekonomske škole iz Zagreba. No, usred predstave profesorica koja je vodila učenike zaključila je da je predstava zbog jezika i teme koju obrađuje neprimjerena za djecu od 15 godina, pa je kompletnu ekipu digla iz gledališta i odvela van.

Dok su učenici i profesori napuštali dvoranu, glumica Ana-Marija Percaić nakratko je zaustavila predstavu.

'Kad smo je zvali, ravnateljica škole je rekla da slučaj neće komentirati i da se o tome nitko iz škole neće očitovati. To nas je malo iznenadilo jer smo očekivali da će bar nešto reći jer smo dobili puno komentara naših slušatelja koji su rekli da je djecu trebalo pustiti da pogledaju predstavu do kraja. Naime, kazali su da su djeca danas ionako izložena pornografskim sadržajima, a predstava nije baš toliko šokantna te da bi djecu po pitanju seksa trebalo obrazovati i educirati na vrijeme, a ne im sve samo zabranjivati', rekli su nam s Radio Antene.

'Profesorica koja je učenike vodila na predstavu, informirala se o njezinom sadržaju ali samu predstavu prije nije pogledala. Javili su nam se i neki profesori koji su predstavu gledali, no ne vide što je u toj predstavi sporno.'

Dodaju i kako su istu predstavu prošli tjedan pogledali učenici Nadbiskupske gimnazije, no oni, kao ni njihovi profesori, nisu imali zamjerki. Iz Histriona su nam rekli da oni uvijek upozore profesore da u predstavi ima malo škakljivih scena, no da dosad nije bilo problema.

'Mi profesore pozovemo da pogledaju predstavu unaprijed. Sad je ovo ispalo malo nezgodno jer je u gledalištu bilo još ljudi koji su kupili karte i oni su morali čekati da 130 ljudi izađe iz dvorane, pa da se predstava nastavi', kažu iz Histriona.

Marija Borić, jedna od glumica iz predstave kaže kako je kompletna glumačka ekipa ostala u šoku nakon poteza učiteljice.

'Meni se to još nikad nije dogodilo. Mi smo bili u šoku. Predstava traje sat i 15 minuta, nema pauzu i ima jako puno teksta bez dijaloga. Svaki glumac zna što to znači i kako je teško zadržati koncentraciju tako dugo. Kad je učiteljica digla djecu, mi smo bili u šoku. Djeca su izlazeći iz dvorane govorila da ne žele ići, ali da moraju. Predstava je nakratko zaustavljena dok oni nisu izašli nakon čega smo mi ipak uspjeli odigrati do kraja i svi su preostali gledatelji bili oduševljeni i nagradili nas velikim aplauzom', priča nam u dahu Marija Borić.

'Postavlja se pitanje zašto se učiteljica nije pripremila za predstavu i poslušala što o predstavi imaju za reći i naše cure koje prodaju karte? Na našoj stranici su i slike s predstave, a mi i sve učitelje pozovemo da predstavu pogledaju ranije. Ovako je pokazala učenicima da je u redu otići s predstave i time iskazati nepoštovanje ljudima koji su je radili. Osim toga, kako se sama nije pripremila za predstavu, pokazala im je da se ni oni valjda ne trebaju pripremati za ispite. Kad se publika usred predstave digne i ode, to je za glumce jako šokantno. Učiteljica nam se poslije javila i rekla da je povrijeđena te da bi učenike trebalo obeštetiti, no ja mislim da bi u ovom slučaju trebalo obeštetiti i glumce', kaže Marija Borić.

Inače, predstava 'Petak (za)metak' je cabaret autora i redatelja Ivana-Gorana Viteza koji na duhovit način govori o demografskim problemima u Hrvatskoj.

‘Starohrvatska egida ‘Ne bu mene ni’ko jebal’ počela je uzimati svoj danak - Hrvatska je pred demografskom katastrofom. Hrvati kao da su zaboravili rađati se, dok i dalje umiru uporno i vješto. Čak i ovi koji se nekim čudom rode, jedva dočekaju stasati kako bi pobjegli glavom bez obzira negdje gdje je navodno bolje, bar dok i sami ne dođu tamo. Ekipa prvog hrvatskog pronatalitetnog cabareta demografske obnove “U petak - (za)metak!” zadala si je zadatak, stoga, svoje sunarodnjake reeducirati kako se razmnožavati efektivno i efikasno, od prvih koraka, od stoljeća sedmog do devetog mjeseca’, kaže se u opisu predstave.

U predstavi sudjeluju Marija Borić, Ana-Marija Percaić, Petra Vukelić, Duško Modrinić/Ivica Pucar i Zvonko Presečki.